餞寄定海交代
作者：陳造
朝代：宋

paragraphs: 縣尹古子男，今不一錢直。
低摧奉簡書，偵伺常屏息。
白簡與按章，歲月供彈劾。
當路雖所懼，姦民巧狙擊。
吻間售蜂蠆，意外變白黑。
防虞莫救過，彌縫或逃謫。
政使有卓魯，未容置形迹。
云何世難事，君不動聲色。
編民翕風移，惡少且心革。
田廬有笑歌，魑魅亦竄匿。
斯人紀仁愛，幾磨南山石。
政聲懿如此，僅免繩治厄。
諸公蜚鶚書，犯嚴尚遺力。
安得定海民，爲君灑薦墨。
蘭臺傳循吏，採訪多失實。
安得定海人，爲君秉直筆。
嗟我吏隠者，志在山南北。
身名萬金重，如博試此擲。
頼今遺愛地，一一可矜式。
政恐效西子，美顰得嘲劇。
江皋一樽酒，聊挽朝天客。
妙樂喧江浪，清譚倒理窟。
盟言底遽寒，舟駛潮水急。
西望念風義，感嘆徒至骨。